CELEX: 62019CN0665
Language: mt
Date: 2019-09-05 00:00:00
Title: Kawża C-665/19 P: Appell ippreżentat fil-5 ta’ Settembru 2019 minn NeXovation, Inc. mis-sentenza mogħtija mill-Qorti Ġenerali (L-Ewwel Awla Estiża) fid-19 ta’ Ġunju 2019 fil-Kawża T-353/15, NeXovation vs Il-Kummissjoni

4.11.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 372/23
            
         
      Appell ippreżentat fil-5 ta’ Settembru 2019 minn NeXovation, Inc. mis-sentenza mogħtija mill-Qorti Ġenerali (L-Ewwel Awla Estiża) fid-19 ta’ Ġunju 2019 fil-Kawża T-353/15, NeXovation vs Il-Kummissjoni
      (Kawża C-665/19 P)
      (2019/C 372/25)
      Lingwa tal-kawża: l-Ingliż
      
         Partijiet
      
      
         Appellanti: NeXovation, Inc. (rappreżentanti: A. von Bergwelt, M. Nordmann, L. Hettstedt, Rechtsanwälte)
      
         Parti oħra fil-proċedura: Il-Kummissjoni Ewropea
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  tannulla l-punti 3 u 4 tad-dispożittiv tas-sentenza appellata, kif ukoll l-Artikolu 3(2) u l-aħħar inċiż tal-Artikolu 1 tad-Deċiżjoni tal-Kummissjoni (1) tal-1 ta’ Ottubru 2014 dwar l-għajnuna mill-Istat SA.31550 implimentata mill-Ġermanja għan-Nürburgring (b’rettifika tat-13 ta’ April 2015);
               
            
                  —
               
               
                  sussidjarjament, tannulla l-punti 3 u 4 tad-dispożittiv tas-sentenza appellata u tibgħat lura l-kawża lill-Qorti Ġenerali;
               
            
                  —
               
               
                  tikkundanna lill-Kummissjoni għall-ispejjeż.
               
            
         Aggravji u argumenti prinċipali
      
      L-appell huwa bbażat fuq żewġ aggravji:
      Fir-rigward tal-ewwel deċiżjoni kkontestata l-Qorti Ġenerali wettqet żball meta applikat l-Artikolu 263(4) TFUE peress li l-appellanti kienet individwalment ikkonċernata. Il-Qorti Ġenerali injorat il-fatt li l-kawża ma tirriflettix ix-xenarju tipiku li fih hija affettwata l-kompetizzjoni bejn diversi fornituri ta’ prodotti, iżda dik bejn offerenti li jitolbu ċertu prodott.
      Fir-rigward tat-tieni deċiżjoni kkontestata l-Qorti Ġenerali wettqet żball meta applikat l-Artikoli 107(1) u 296(2) TFUE kif ukoll l-Artikoli 4(3) u 20(2) tar-Regolament proċedurali Nru (UE) 659/1999 (2) u l-prinċipju ta’ investigazzjoni diliġenti u imparzjali.
      
         (1)  Deċiżjoni tal-Kummissjoni (UE) 2016/151 tal-1 ta’ Ottubru 2014 dwar l-għajnuna mill-Istat SA.31550 (2012/C) (ex 2012/NN) implimentata mill-Ġemanja għal Nürburgring (ĠU 2016, L 34, p. 1).
      
         (2)  Regolament tal-Kunsill (KE) Nru 659/1999 tat-22 ta’ Marzu 1999 li jistabbilixxi regoli dettaljati għall-applikazzjoni ta’ l-Artikolu 93 tat-Trattat tal-KE (ĠU Edizzjoni Speċjali bil-Malti, Kapitolu 8, Vol. 1, p. 339).